Šiaulių Gytarių progimnazija

Šiaulių Gytarių progimnazija – dieninė, savarankiško mokymosi bendrojo lavinimo mokykla Šiauliuose, Gytariuose, vykdanti priešmokykinio, pradinio ugdymo ir pagrindinio ugdymo I dalies programas. Anksčiau veikusi adresu Kviečių g. 7, dabar mokykla perkelta į renovuotas patalpas K. Korsako g. 10, kur anksčiau veikė Šventupio vidurinė mokykla. Įstaigos kodas 191819195. Steigėjas – Šiaulių miesto savivaldybės taryba.

Istorija 
Naujausia Šiaulių miesto vidurinė mokykla, pradėta statyti 1992 m. Statybos darbus vykdė AB „Arkada“. 1994 m. rugsėjo 1 d. darbui parengtas vienas korpusas, valgykla ir sporto salė. Mokyklos direktoriumi paskirtas Valerijus Simulik. Pirmaisiais mokslo metais sukomplektuota 20 klasių komplektų, 1-6 klasėse mokėsi 456 mokiniai, iš jų 340 mokėsi pradinėse klasėse, 116 mokinių 5-6 klasėse. Vadovų komandą sudarė direktoriaus pavaduotojai ugdymui Giedrė Ramanauskaitė, Rimtautas Pečeliūnas bei direktoriaus pavaduotojas ūkiui ir administracijai Stasys Vaitkus. Dirbo 30 mokytojų ir 20 aptarnaujančio personalo darbuotojų. Tais metais mokykloje įkurtas Maironiečių sambūris (vadovė – Vitalija Karalienė).

1995 m. mokyklos statyba baigta, sukomplektuotos 32 klasės, 1-10 klasėse mokėsi 771 mokinys. Vadovų komandą papildė direktoriaus pavaduotoja ugdymui Laima Malakauskienė, o mokytojų skaičius išaugo iki 49. Tais metais mokykloje pradėjo veikti mados šokių kolektyvas „Areka“ (vadovė – Alma Gutauskienė).

1996 m. pradėta mokyti pasirenkamųjų dalykų: kalbos kultūros, psichologijos pagrindų, meno istorijos, taikomosios ekonomikos. Mokyklos tarybos nutarimu 10 klasėje mokiniai vertinami 100–bale sistema, pamokos trukmė – 40 min.

1997 m. mokykla išleido 50 pirmųjų abiturientų, iš kurių 24 toliau tęsė mokslus aukštosiose (1 užsienyje), 17 aukštesniosiose, 2 profesinėse technikos mokyklose. Pradėti mokyti nauji pasirenkamieji dalykai: vadybos pagrindai, mikroekonomika, choreografija.

2001–2002 m. vykdant bendrojo lavinimo mokyklų tinklo pertvarką, Gytarių mokykla reorganizuota į pagrindinę mokyklą, 2003–2004 m. mokykla vėl į vidurinę mokyklą, pradėtas profilinis mokymas, dėl mažėjančio moksleivių skaičiaus Gytarių mikrorajono mokyklose nuo 2009-2010 m.m. prie Gytarių vidurinės mokyklos prijungta Šventupio vidurinė mokykla, 2010 m. rugpjūčio 19 d., toliau mažėjant moksleivių skaičiui Šiaulių miesto savivaldybės taryba mokyklą reorganizavo į pagrindinę, nuo 2011 m. – į progimnaziją. Nuo 2012 m. sausio progimnazijos mokiniai mokosi buvusios Šventupio vidurinės mokyklos renovuotose patalpose.

Datos 
 1995 m. sudaryta bendradarbiavimo sutartis su Vytauto Didžiojo universiteto Biznio ir vadybos fakultetu, Lietuvos Junior Achievement organizacija;
 1996 m. pradėjo veikti dailės galerija „Paletė“, kurios įkūrėjas – dailės mokytojas metodininkas Virginijus Daužvardis;
 1997 m. įkurta Šiaulių miesto mokinių mėgėjų krepšinio lyga – MMKL;
 2001 m. mokykla pradėjo bendradarbiauti su Ukrainos Chmelnickio miesto bendrojo lavinimo mokyklos Nr. 10 bendruomene.

Direktoriai 
 1994–2000 m. Valerijus Simulik
 nuo 2001 m. Rimtautas Pečeliūnas

Žymūs mokytojai 
 Laima Malakauskienė, direktoriaus pavaduotoja ugdymui
 Neringa Baršauskienė, direktoriaus pavaduotoja ugdymui
 Rita Blaževičienė, direktoriaus pavaduotoja papildomajam ugdymui

Himnas 
 Kas nuties kelius šalin vaikystės?
 Kas padės pažint naujas tiesas?
 Taip norėtume mes nepaklysti,
 Mažą spindulį šviesos surast.

Priedainis
 Mokykla, Gytarių mokykla
 Tu kaip saulė mums šviesk ir spindėki.
 Būk jauna, amžinai būk jauna,
 Žemėj gėrį ir šviesą tu sėki.

 Te širdy tavoj vaikystė žydi,
 Te svajonių paukštė skleis sparnus.
 Dovanotą spindulį mažytį
 Mes išsaugosim savuos delnuos…
Priedainis

Žodžiai – lietuvių kalbos mokytojos Elenos Aleknavičienės, muzika – muzikos mokytojos Jurgos Andriulienės.

Nuorodos 
 Mokyklos svetainė

Lietuvos progimnazijos
Gytarių